РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/104-14

3. јун 2014. године

Београд

З А П И С Н И К

ПЕТЕ СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 2. ЈУНА 2014. ГОДИНЕ

 Седница је почела у 10,05 часова.

 Седницом је председаваo Верољуб Арсић, председник Одбора.

 Седници су присуствовали чланови Одбора: Душица Николић, Милош Тошанић, Драгољуб Зиндовић, Оливера Пешић, Дејан Андрејевић, Дејан Раденковић, Момо Чолаковић, Милорад Мијатовић, Војислав Вујић и Золтан Пек и заменици чланова Одбора: Соња Влаховић уместо Радмила Костића, Горан Ковачевић уместо Дражена Јарића и Зоран Бојанић уместо Николе Јоловића.

 Седници нису присуствовали чланови Одбора: Радмило Костић, Дражен Јарић, Никола Јоловић, Драган Ђилас, Ђорђе Стојшић и Жика Гојковић.

 Седници је присуствовао и Владимир Маринковић, заменик члана Одбора Милорада Мијатовића.

 На позив председника Одбора, седници су присуствовали и: Радослав Сретеновић, председник Савета Државне ревизорске институције; Бојана Митровић, потпредседница Савета Државне ревизорске институције;

Цветана Пршић, Душко Пејовић, Радулка Урошевић, Гордана Нахајовски и Љубица Јанковић-Андријевић, врховни државни ревизори; Мирјана Марковић секретар Државне ревизорске институције и Ива Василић, шеф канцеларије председника Савета Државне ревизорске институције.

 На предлог председника, Одбор је једногласно утврдио следећи:

Д н е в н и р е д

1. Разматрање Предлога одлуке о Финансијском плану Државне ревизорске институције за 2014. годину, са пројекцијама за 2015. и 2016. годину; и

2. Разматрање Извештаја о раду Државне ревизорске институције за 2013. годину.

Пре преласка на рад по утврђеном дневном реду, Одбор је једногласно усвојио Записнике 2. и 3. седнице Одбора.

**Прва тачка дневног реда:** Разматрање Предлога одлуке о Финансијском плану Државне ревизорске институције за 2014. годину, са пројекцијама за 2015. и 2016. годину, који је поднела Државна ревизорска институција

 Уводно излагање поднео је Радослав Сретеновић, председник Савета Државне ревизорске институције истичући следеће:

- Да је Савет ДРИ поступајући по упутству Министарства финансија донео Предлог одлуке о Финансијском плану Државне ревизорске институције за 2014. годину, са пројекцијама за 2015. и 2016. годину, у складу са опредељеним лимитима по годинама;

- Планирана средства за финансирање активности ДРИ планирана су из буџета Републике Србије, а део неискоришћених донаторских средстава из претходне године, уз сагласност донатора користиће се у текућој години;

- Што се кадровског плана тиче, планирано је даље усклађивање обима субјеката ревизије и потребног броја ревизора-запослених у Институцији. Тренутно Институција има 211 запослених, до краја текуће године се планира повећање за 100 запослених, а до краја 2016. године ДРИ би у пуном капацитету требало да има 421 запосленог.

Одбор је једногласно донео

О Д Л У К У

О ДАВАЊУ САГЛАСНОСТИ НА ПРЕДЛОГ ОДЛУКЕ О ФИНАНСИЈСКОМ ПЛАНУ ДРЖАВНЕ РЕВИЗОРСКЕ ИНСТИТУЦИЈЕ ЗА 2014. ГОДИНУ, СА ПРОЈЕКЦИЈАМА ЗА 2015. И 2016. ГОДИНУ

Даје се сагласност на Предлог одлуке о Финансијском плану Државне ревизорске институције за 2014. годину са пројекцијама за 2015. и 2016. годину, број 400-3834/13, од 10. октобра 2013. године.

**Друга тачка дневног реда:** Разматрање Извештаја о раду Државне ревизорске институције за 2013. годину

 Уводно излагање поднео је Радослав Сретеновић, председник Савета Државне ревизорске институције.

 Радослав Сретеновић је навело да Извештај садржи девет поглавља, која обухватају правни основ за подношење извештаја, однос са Народном скупштином, остваривање стратешког плана, извршење Програма ревизије за 2013. годину, завршни рачун Државне ревизорске институције, рад Савета Државне ревизорске институције и сарадњу са међународним организацијама и другим институцијама. Нагласио је да Извештај презентује резултате ревизија извршених у 2013. години.

 Државна ревизорска институција је пружала подршку и стручну помоћ Народној скупштини у остваривању контролне функције над трошењем јавних средстава. Вршењем екстерне ревизије и давањем независне потврде и професионалног уверења о начину коришћења јавних средстава, Државна ревизорска институција доприноси јачању одговорности за начин располагања и коришћење тих средстава, повећава прегледност финансијских информација и поузданост информација на основу којих корисници рачуноводствених извештаја заснивају своје одлуке.

 Истакао је да Државна ревизорска институција у 2013. години у потпуности остварила планиране задатке. Спроведене су ревизије код 56 субјеката ревизије у складу са Програмом ревизије за 2013. годину, а што са обављеним ревизијама саставних делова финансијских извештаја у Сектору за ревизију буџета и буџетских фондова (10) чини 66 издатих извештаја, и то у оквиру следећих сектора: за ревизију буџета и буџетских фондова ревидирано је 17 субјекта; за ревизију буџета локалних власти ревидирано је 24 субјекта; за ревизију организација обавезног социјалног осигурања ревидирано је 3 субјекта; за ревизију јавних предузећа, привредних друштава и других правних лица које је основао или имао учешће у капиталу или у управљању корисник јавних средстава ревидирано је 18 субјеката; за ревизију Народне банке Србије у делу који се односи на коришћење јавних средстава и на пословање са државним буџетом и других субјеката ревизије ревидирано је 4 субјеката;

 У току 2013. године Институција је обавила две врсте ревизија: ревизију финансијских извештаја и ревизију правилности пословања, а током извођења ревизије финансијских извештаја у свим фазама изражено је 66 мишљења: 2 позитивна мишљења; 4 позитивна мишљења на саставне делове, 58 мишљења са резервом и 2 уздржавајућа мишљења;

 У ревизијама у 2013. години обухваћени су јавни расходи и издаци у укупном износу од 2.684 милијарди динара.

 Такође, Радослав Сретеновић је навео да је Државна ревизорска институција у скаладу са својим надлежностима до 26. децембра 2013. године предала Републици Србији и Народној скупштини све своје извештаје, у складу са законом, и да су исти доступни јавности на сајту ДРИ.

 У вези са постревизионим активностима, Државна ревизорска институција је дала 1.081 препорука, оне које су вези са ревидираним финансијским извештајима из 2011. године су извршене, а оне које су вези са ревидираним финансијским извештајима из 2012. године су извршене у великом проценту, дата су мишљења о одазивним извештајима, тако да ће на више од 90% њих бити дата позитивна оцена веродостојности. Посебно је напоменула да су дате 10 препоруке, које се односе на измену и усклађеност постојећих прописа. У току је извршавање одређених препорука Државне ревизорске институције, од којих су неке морале бити одложене због комплексности, неке нису могле бити извршене. Неке препоруке су наишле на неразумевање, углавном када се изврши смена руководства корисника јавних средстава, ново руководство сматра да не треба да отклања препоруке које су се односиле на претходни период. Државна ревизорска институција ће, у сарадњи и разговорима са корисницима јавних средстава, настојати да објасни потребу постојања сукцесије и одговорности за обавезе правних лица, без обзира ко њима руководи.

 Указано је на потребу изградње континуитета ревизија из године у годину, тада би претходни ревизорски извештај представљао основу приликом ревизије следеће године, прегледале би се напомене и извршење датих препорука и одмах могла донети оцена одазивног извештаја. Међутим, због недостатка капацитета Државне ревизорске институције, постоји простор од једне до друге ревизије корисника, односно не могу се сви корисници ревидирати сваке године.

 У складу са својим надлежностима, Државна ревизорска институција је у току 2013. године поднела 280 захтева за покретање прекршајних поступака, 18 пријаве за привредни прекршај и 51 кривичну пријаву. Предузете су и активности, на основу Програма ревизије за 2013. годину, а након извршених ревизија новоформираног сектора за ревизију сврсисходности поступаће се и по тим мерама ревизије.

 У дискусији су учествовали: Дејан Андрејевић, Цветана Тршић, Радулкка Урошевић, Љубица Јанковић-Андријевић, Душко Пејовић, Владимир Маринковић, Момо Чолаковић, Верољуб Арсић, Милорад Мијатовић, Горан Ковачевић.

 У дискусији су, поред позитивне оцене о освареним планским пословима ДРИ у 2013. години, ради појашњења, постављена и следећа питања:

* Како су субјекти ревизије поступали са препорукама ДРИ ­­­­?
* На које области се односе предложене иницијативе за усаглађавање прописа ?
* Колико је и каквих пријава поднето против одговорних лица у субјектима ревизије ?
* На који начин је долазило до прекомерног задужења локалне самоуправе ?

 На постављена питања одговорили су Радослав Сретеновић, председник Савета Државне ревизорске институције и врховни државни ревизори износећи следеће:

 У вези са постревизионим активностима, Државна ревизорска институција је дала 1.081 препорука, оне које су вези са ревидираним финансијским извештајима из 2011. године су извршене, а оне које су вези са ревидираним финансијским извештајима из 2012. године су извршене у великом проценту, дата су мишљења о одазивним извештајима, тако да ће на већину од њих бити дата позитивна оцена веродостојности. Посебно је напоменуто да су дате 10 препорука, које се односе на измену и усклађеност постојећих прописа. У току је извршавање одређених препорука Државне ревизорске институције, од којих су неке морале бити одложене због комплексности, неке нису могле бити извршене. Неке препоруке су наишле на неразумевање, углавном када се изврши смена руководства корисника јавних средстава, ново руководство сматра да не треба да отклања препоруке које су се односиле на претходни период;

 Што се тиче области на које се односе предложене иницијативе за усаглађавање прописа ради се о следећим иницијативама:

* Иницијатива за промену аката о примањима народних посланика;
* Иницијатива за измену Закона о пензијско-инвалидском осигурању да се ближе уреди начин исплате пензија и трошкови исплате пензија. Донете су и препоруке за уређење здравствене заштите војних осигураника.
* Иницијатива да се Закон о јавном дугу усклади са Законом о буџетском систему, затим иницијатива - препорука везана за прописивање форме и садржаја извештаја о јавном дугу, затим иницијатива дата Агенцији за осигурање и финансирање извоза и усклађивање Закона о Агенцији за осигурање и финансирање извоза са Законом о осигурању.
* Иницијатива за усклађивања Закона о финансирању локалних самоуправа и Закона о комуналној делатности. Такође, Закон о платама у државним органима, јер не препознаје термин градске општине, па у градским општинама примењују закон по сопственом нахођењу и друге бројне (10) иницијативе наведене у Извештају.

 Државна ревизорска институција је у току 2013. године поднела 280 захтева за покретање прекршајних поступака, 18 пријаве за привредни прекршај и 51 кривичну пријаву. Предузете су и активности, на основу Програма ревизије за 2013. годину;

 Што се тиче начина на који је долазило до прекомерног задужења локалне самоуправе ради се о бројним појавама да су појединци у локалним самоправама стварали обавезе изнад износа одобрених апропријација за поједине намене у буџетима локалне самоуправе.

 Верољуб Арсић, председник Одбора изнео је мишљење да је овим извештајем учињен напредак, јер је Одбор обавештен о реализацији датих препорука, што Одбору омогућава да врши контролну функцију. Поред тога, затражио је да ДРИ припреми аналитички преглед – пресек спровођења препорука и посебно поднетих захтева за покретање:

 - прекршајних поступака;

 - пријава за привредни прекршај и

 - кривичним пријавама

 На предлог председника, Одбор је једногласно (13 за, један није гласао) прихватио Извештај о раду Државне ревизорске институције за 2013. годину и утврдио Предлог закључка.

 Одбор је, затим, на предлог председника Одбора, већином гласова (13 за, 1 није гласао) одлучио да поднесе Народној скупштини следећи

И З В Е Ш Т А Ј

Одбор за финансије, републички буџет и контролу трошења јавних средстава размотио је, у складу са чланом 238. став 1. Пословника Народне скупштине, Извештај о раду Државне ревизорске институцијеза 2013. годину, који је поднет Народној скупштини на основу члана 43. став 1. тачка 1. и члана 45. Закона о Државној ревизорској институцији и утврдио Предлог закључка.

Одбор је утврдио Предлог закључка, који подноси Народној скупштини на разматрање и усвајање, са предлогом да га Народна скупштина размотри по хитном поступку, у складу са чл. 167. и 193. Пословника Народне скупштине.

За известиоца Одбора и представника предлагача Предлога закључка на седници Народне скупштине одређен је Верољуб Арсић, председник Одбора.

 Предлог закључка који је Одбор поднео Народној скупштини гласи:

На основу члана 8. став 1. Закона о Народној скупштини („Службени гласник РС", број 9/10) и члана 238. став 5. Пословника Народне скупштине („Службени гласник РС", број 20/12 - Пречишћени текст),

Народна скупштина Републике Србије, на \_ седници \_ заседања, одржаној \_ 2014. године, донела је

3АКЉУЧАК

поводом разматрања Извештаја о раду Државне ревизорске институције за 2013. годину

1. Народна скупштина оцењује да је Државна ревизорска институција у свом Извештају о раду за 2013. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

2. Овај закључак објавити у „Службеном гласнику Републике Србије".

РС Број

У Београду, 2014. године

НАРОДНА СКУПШТИНА

ПРЕДСЕДНИК

 Маја Гојковић

Образложење

Правни основ за доношење закључка садржан је у члану 8. Закона о Пародној скупштини („Службени гласник РС", број 9/10) и члану 238. ст. 4. и 5. Пословника Народне скупштине („Службени гласник РС", број 20/12 -Пречишћени текст).

На основу члана 43. став 1. тачка 1. и члана 45. Закона о Државној ревизорској институцији („Службени гласник РС", бр. 101/05, 54/07, 36/10), Државна ревизорска институција подноси Народној скупштини, до 31. марта текуће године, годишњи извештај о свом раду за претходну годину.

Сагласно одредбама чл. 43. и 45. Закон о Државној ревизорској институцији, Државна ревизорска институција поднела је Извештај о раду за 2013. годину.

Чланом 238. став 4. Пословника Народне скупштине предвиђено је да Народна скупштина разматра извештај независног државног органа и извештај надлежног одбора, с предлогом закључка, односно препоруке.

Одбор за финансије, републички буџет и контролу трошења јавних средстава, као надлежан одбор, размотрио је и прихватио Извештај о раду Државне ревизорске институције за 2013. годину, на Петој седници одржаној 2. јуна 2014. године и утврдио Предлог закључка.

Одбор за финансије, републички буџет и контролу трошења јавних средстава, у складу са чланом 238. став 2, Пословника Народне скупштине, поднео је Народној скупштини Извештај са Предлогом закључка, који је утврдио поводом разматрања Извештаја о раду Државне ревизорске институције за 2013. годину.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије".

Одбор је, у складу са чл. 167. и 193. Пословника Народне скупштине, предложио Народној скупштини да Предлог закључка поводом разматрања Извештаја о раду Државне ревизорске институције за 2013. годину размотри по хитном поступку, имајући у виду да је чланом 239. став 1. Пословника Народне скупштине утврђено да Народна скупштина разматра извештаје независних државних органа и извештаје надлежног одбора, са предлогом закључка, односно препоруке, на првој наредној седници.

 На седници Одбора вођен је тонски запис.

 Седница је закључена у 11,35 часова.

 СЕКРЕТАР ОДБОРА ПРЕДСЕДНИК ОДБОРА

 Милена Сандић Верољуб Арсић